Westend Tower

Westend Tower (pôvodne aj ako Westend) je zrekonštruovaná výšková budova v bratislavskej miestnej časti Patrónka a jedna z prvých najvyšších budov v Bratislave. Nachádza sa na Lamačskej ceste v blízkosti areálu Slovenskej akadémie vied. Projekt v rokoch 1960 – 1962 vypracovali autori V. Ferančík, F. Ohrablo a R. Fresser. Výškou presiahla na tú dobu najvyššiu budovu na Slovensku Manderlák. Budova spolu s ďalšou bola dokončená v roku 1969. V tejto mal sídlo Lignoprojekt, vo vedľajšej Výskumné výpočtové stredisko OSN. Po dokončení boli prvými výškovými budovami s obvodovými stenami závesnej konštrukcie na Slovensku. Nosnú konštrukciu tvorí železobetónový stĺpový skelet. Pôvodne mala 13 nadzemných podlaží. Budova prešla v roku 2001 prestavbou a nadstavbou spolu s garážami, konštrukcie boli vybúrané na nosný skelet, obvodový plášť bol kompletne demontovaný a vymenený. Po novom má budova 17 nadzemných podlaží a výšku 65 metrov. Autormi prestavby sú Ľubomír Závodný a Juraj Sumbal. Referencie Externé odkazy Westend – Slovenská komora architektov Rok 1969: V Bratislave otvorili Výskumné výpočtové stredisko OSN – vtedy.sk